Odporúčanie Európskeho parlamentu Európskej rade a Rade o výmene informácií a spolupráci v oblasti teroristických trestných činov (2005/2046(INI))



Úradný vestník 124 E , 15/05/2006 S. 0258 - 0261



P6_TA(2005)0223 Výmena informácií a spolupráca v oblasti teroristických trestných činov Odporúčanie Európskeho parlamentu Európskej rade a Rade o výmene informácií a spolupráci v oblasti teroristických trestných činov (2005/2046(INI)) Európsky parlament, - so zreteľom na návrh odporúčania Rade, ktorý predložil pán Antoine Duquesne v mene Skupiny Aliancie liberálov a demokratov za Európu (skupiny ALDE) o výmene informácií a spravodajských informácií a spolupráci týkajúcej sa teroristických trestných činov (B6-0128/2004), - so zreteľom na vyhlásenie o boji proti terorizmu prijaté Európskou radou 25. marca 2004, - so zreteľom na článok I-51 Zmluvy o Ústave pre Európu, ktorý sa týka ochrany osobných údajov [1], - so zreteľom na článok 8 Charty základných práv Európskej únie, ktorý sa týka ochrany osobných údajov, - so zreteľom na dohovor 108 Rady Európy o ochrane jednotlivcov pri automatickom spracovaní osobných údajov, - so zreteľom na zásady ustanovené v smernici Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov [2], - so zreteľom na článok 114 ods. 3 a článok 94 rokovacieho poriadku, - so zreteľom na správu Výboru pre občianske slobody, spravodlivosť a vnútorné veci (A6-0165/2005), A. keďže bombové útoky, ktoré 11. marca 2004 ťažkým spôsobom postihli Španielske kráľovstvo, ukázali, že hrozba terorizmu v Európe alebo proti európskym záujmom je stále aktuálna, B. keďže v dôsledku útokov v Madride Európska rada na svojom zasadnutí 18. júna 2004 rozhodla o revízii akčného plánu Európskej únie pre boj proti terorizmu, keďže tragické udalosti, ktoré sa odohrali v Španielsku, poukázali na skutočnosť, že pracovná metóda, ktorú Únia používala od roku 2001, založená najmä na empirickom prístupe, dosiahla svoj limit a musí byť nahradená novým, aktívnejším prístupom, C. dôrazne pripomínajúc, že všetky formy terorizmu sú bez ohľadu na ich ideologické zaradenie trestnými činmi a teda ako také sú neospravedlniteľné, a že na účinný boj proti nim je potrebné určiť osobitnú stratégiu, ktorá bude zahŕňať individuálne akcie namierené proti každej jednotlivej teroristickej organizácii, D. keďže na účinné riešenie tohto problému sa vyžaduje moderný prístup, berúci do úvahy úzke prepojenie, ktoré môže existovať medzi rôznymi teroristickými organizáciami ako aj medzi terorizmom a organizovaným zločinom veľkého rozsahu, umožňujúci rýchle uzatváranie jasných dohôd ohľadne výmeny informácií v rámci transatlantických vzťahov na základe spoločných účinných noriem, rešpektujúcich ľudské práva, E. keďže je nevyhnutné zabrániť znásobovaniu počtu právnych nástrojov boja proti terorizmu a keďže je naopak potrebné pracovať na štandardizácii a zjednodušení existujúcich nástrojov, F. keďže systematické hodnotenie uskutočňovaných politík a dosiahnutých výsledkov by malo umožniť zviditeľniť nedostatky a zlyhania, ktoré sa vyskytli v praxi, a zároveň určiť opatrenia, ktoré sa osvedčili ako účinné, G. keďže účinnejšiu voľbu opatrení do budúcnosti by umožnila výraznejšia účasť osôb s praktickou skúsenosťou s určovaním stratégií a nástrojov, H. keďže vo svojom vyššie uvedenom vyhlásení z 25. marca 2004 Európska rada požadovala, aby sa zjednodušila výmena informácií a spravodajských informácií medzi orgánmi členských štátov činných v trestnom konaní na účely čo najúčinnejšieho boja proti terorizmu, a aby členské štáty zabezpečili, že existujúce orgány Únie sa systematicky využívajú na optimálnej úrovni, najmä Europol a Eurojust, s cieľom podporiť spoluprácu v boji proti terorizmu, najmä prostredníctvom zlepšenia toku informácií poskytovaných Europolu v súvislosti so všetkými aspektmi terorizmu, I. keďže je potrebné prehĺbiť dôveru medzi orgánmi členských štátov činnými v trestnom konaní a Europolom a Eurojustom, ktorej nedostatočná úroveň doteraz bránila efektívnej výmene informácií a spravodajských informácií; tieto opatrenia musia zahŕňať: - zriadenie spoločných noriem pre ochranu údajov v treťom pilieri spadajúceho do kompetencie nezávislého spoločného dozorného orgánu, - poskytnutie príručky osvedčených postupov policajným zložkám, v ktorej budú jednoduchým a praktickým spôsobom vysvetlené ich zodpovednosti a povinnosti v oblasti ochrany údajov, - stanovenie minimálnych noriem pre trestné a procesné právo, - delenie všeobecnej právomoci v treťom pilieri Súdnemu dvoru - zaručenie úplnej parlamentnej kontroly, J. keďže v nadväznosti na vyššie uvedené vyhlásenie z 25. marca 2004 vznikli dve iniciatívy, jedna zo strany Komisie (KOM(2004)0221), druhá zo strany Švédskeho kráľovstva [3], obidve zamerané na zlepšenie a zjednodušenie mechanizmu výmeny informácií v oblasti boja proti terorizmu, K. keďže cieľ, ktorý sledujú tieto dva návrhy, musí sprevádzať zavedenie harmonizovaných minimálnych záruk v oblasti ochrany údajov podľa tretieho piliera, najmä pokiaľ ide o prístup k údajom zo strany osôb, a to v úplnom súlade s právami priznanými občanom v Charte základných práv, v článku 6 Zmluvy o EÚ a článku I-51 Zmluvy o Ústave pre Európu, ako aj s príslušnými princípmi stanovenými v Haagskom programe, L. keďže v rámci všetkých opatrení na boj proti terorizmu musia byť zachované základné práva občanov, M. keďže dostatočná úroveň ochrany údajov aspoň v rozsahu, ktorý je stanovený v rámci prvého piliera, je podmienkou výmeny informácií a spravodajských informácií, N. berúc na vedomie skutočnosť, že Európska rada oznámila v bode 9 svojho vyššie uvedeného vyhlásenia z 25. marca 2004, že "ďalší rozvoj vzťahov medzi Europolom a spravodajskými službami bude pokračovať", a keďže zber a výmena spravodajských informácií sú kľúčovými prvkami v boji proti terorizmu, keďže informácie získané v rámci súdneho konania alebo policajného vyšetrovania sú veľmi často k dispozícii až príliš neskoro, O. uvedomujúc si praktické ťažkosti nevyhnutne spojené so zriadením európskeho registra trestov, ale v snahe pripomenúť naliehavú potrebu prioritne realizovať tento cieľ a stanoviť preň presný a striktný časový harmonogram, 1. predkladá Európskej rade a Rade nasledujúce odporúčania: a) zahrnúť medzi prioritné ciele potrebu vytvoriť spoločnú aktívnu politiku v oblasti boja proti terorizmu, b) prijať, kým nebude existovať spoločná európska politika, systematickejší a koordinovanejší prístup a neustále dbať na zabezpečenie súdržnosti prijímanej legislatívy, pričom táto nevyhnutná súdržnosť si vyžaduje konať v rámci reálneho politického smerovania založeného na jasných princípoch, c) zamerať činnosť na tri hlavné usmernenia: - zabezpečiť potrebné prostriedky a dostupné kapacity na presné identifikovanie každého cieľa, ktorý sa má dosiahnuť, pričom si treba uvedomiť, že terorizmus nie je jednotným fenoménom, ale naopak, problémom s viacerými stránkami, ktoré sa líšia v závislosti od spáchaných činov, teroristických organizácií a sledovaných cieľov, - posilniť účinnosť nástrojov na boj proti terorizmu prijatím moderného a realistického prístupu, založeného na porozumení úzkych prepojení, ktoré často existujú medzi rôznymi teroristickými organizáciami, ako aj medzi terorizmom a organizovaným zločinom veľkého rozsahu, najmä v rovine financovania, - vyhnúť sa znásobovaniu právnych nástrojov boja proti terorizmu, a naopak, snažiť sa o štandardizáciu a zjednodušenie existujúcich nástrojov, najmä zabezpečením toho, že sa vykonajú systematické hodnotenia na stanovenie ich účinnosti a nové pravidlá sa prijmú len v prípade, ak sa zistí, že budú v porovnaní s existujúcimi pravidlami prínosom, d) dbať na čo najlepšie zapojenie osôb s praktickou skúsenosťou do navrhovania opatrení s cieľom zohľadniť a využiť pri nových nástrojoch ich praktické skúsenosti, e) prijať, na základe hlavných princípov riadiacich výmenu informácií a po zohľadnení potrieb miestnych orgánov činných v trestnom konaní, príručku osvedčených postupov určenú pre policajtov, ktorá by im jednoduchým a praktickým spôsobom vysvetľovala rámec, ktorým sa majú riadiť, najmä pokiaľ ide o prenos a získavanie informácií a ochranu údajov, f) naliehať na členské štáty, aby uznali právomoci Súdneho dvora týkajúce sa vydávania predbežných rozhodnutí o platnosti a výklade všetkých právnych predpisov prijatých v rámci výmeny informácií a spolupráce týkajúcich sa teroristických trestných činov, g) vytvoriť nástroj na zjednodušenie prenosu spravodajských informácií, najmä v rámci zavedenia systému včasného varovania, h) harmonizovať existujúce pravidlá v oblasti ochrany osobných údajov pri nástrojoch súčasného tretieho piliera, ich zoskupením do jediného nástroja, ktorý zaručí rovnakú úroveň ochrany údajov ako je stanovená v prvom pilieri, na základe nasledujúcich základných zásad, ktoré preberajú zásady Haagskeho programu, nedodržiavanie ktorých by vážne poškodilo dôveryhodnosť inštitúcií Únie: - musí sa zabezpečiť kvalita a význam zbieraných údajov, - zbieranie údajov sa môže realizovať len za účelom plnenia zákonných úloh, - údaje týkajúce súkromného života osôb, ako aj údaje týkajúce sa osôb, ktoré nie sú podozrivými osobami, sa môžu získavať len vo výnimočných prípadoch absolútnej nutnosti a za splnenia prísnych podmienok, - osoby musia byť informované o existencii údajov, ktoré sa ich týkajú, s výnimkou prípadu vážnej prekážky, - osoby by mali mať právo na prístup k údajom, ktoré sa ich týkajú a právo na opravu nesprávnych údajov, ak tento prístup neohrozuje bezpečnosť a právny a verejný poriadok alebo práva a slobody tretích osôb alebo ak nepredstavuje prekážku vo vyšetrovaní, - osoby musia byť chránené proti zneužívaniu údajov, - musí byť zaručená dôvernosť a nedotknuteľnosť údajov, - prenos údajov sa musí riadiť rámcom spoločných noriem, ktoré poskytujú ochranu zdrojom informácií a zabezpečujú v každom štádiu výmeny údajov a po nej dôvernosť údajov, - musí sa zabezpečiť súlad s predpismi na ochranu údajov, najmä prostredníctvom kontrolného orgánu, - každý má právo na navrátenie do pôvodného stavu a na odškodnenie v prípade nedodržiavania uvedených zásad, j) uprednostniť rýchle vytvorenie funkčného registra trestov a strát práv na európskej úrovni (európskeho registra trestov) a harmonizovať prvky tvoriace závažné trestné činy, keďže sa tieto body v kontexte boja proti terorizmu a organizovanému zločinu pravidelne javia ako nevyhnutné, k) vo všeobecnosti presadzovať stanovenie podrobného a striktného časového harmonogramu, a to aj v prípade sporných alebo zložitých projektov, na vypracovanie a realizáciu nástrojov, pokiaľ predstavujú ozajstný pokrok v boji proti terorizmu, akým je napríklad európsky register trestov, l) informovať Parlament o lehotách stanovených na vypracovanie právnych nástrojov umožňujúcich registráciu bankových účtov, a opatrení zameraných na zlepšovanie transparentnosti právnických osôb, 2. poveruje svojho predsedu, aby toto odporúčanie postúpil Európskej rade a Rade a pre informáciu aj Komisii. [1] Ú. v. EÚ C 310, 16.12.2004, s. 36. [2] Ú. v. ES L 281, 23.11.1995, s. 31. [3] Ú. v. EÚ C 281, 18.11.2004, s. 5. --------------------------------------------------